เด้ง ผกก.ตม.สงขลา พร้อมลูกน้อง 12 นายเข้ากรุ เซ่นโรฮีนจาหนีศูนย์กักตัว
ผกก.ตม.สงขลาถูกเด้งไป ศปก.สตม.ขณะที่ส่วน ผบก.ตม.6 เซ็นสั่ง ตร.รวม 12 นายไป บก.ตม.6 เซ่นพิษโรฮีนจาหนีศูนย์กักตัว อ.สะเดา ล่าสุดรวบตัวโรฮีนจาเพิ่มอีก 2 คน รวม 4 คน ยังหนีไปได้ 15 คนเมื่อวันที่ 11 ม.ค.63 ที่อาคารศูนย์กักตัว ผู้ต้องกัก ตรวจคนเข้าเมืองจังหวัดสงขลา พล.ต.ต.พีรวัส บุญลอย ผบก.ตม. 6 พ.ต.อ.ชลิต โชคอมรพานิช ผกก.ตม.จว.สงขลา เดินทางมาตรวจสอบความคืบหน้า พร้อมเรียกประชุมเจ้าหน้าที่ตำรวจตรวจคนเข้าเมือง ตำรวจ สภ.สะเดา ตชด.437 ฝ่ายปกครอง และทหารชุดเฉพาะกิจกรมทหารราบที่ 5 ตั้งแต่ระดับ รอง ผกก.ลงมา พร้อมเจ้าหน้าที่ชุดเฝ้าศูนย์กักตัวผู้ต้องกัก ในวันเกิดเหตุชาวโรฮีนจาแหกลูกกรงห้องกักฯ หลบหนี ซึ่งสามารถติดตามจับกุมชาวโรฮีนจา ที่แหกลูกกรงห้องกักศูนย์กักตัว ผู้ต้องกัก ตรวจคนเข้าเมืองจังหวัดสงขลาหลบหนีเพิ่มได้อีก 2 คน คือ นายชัยยัส ฮูซอน อายุ 15 ปี และนายซอฟี ตูรามาน อายุ 14 ปี ในบริเวณป่าชายแดนไทย-มาเลเซีย ซึ่งห่างออกไปประมาณ 10 กิโลเมตร รวมที่สามารถจับกุมตัวได้ในขณะนี้ 4 คน ส่วนที่ยังหลบหนีได้ทั้งหมด 15 คนล่าสุดมีการเปิดเผยคำสั่งกองบังคับการตรวจคนเข้าเมือง 6 ที่ 6 / 2563 ลง 10 ม.ค. 63 โดย พล.ต.ต.พีรวัส บุญลอย ผบก.ตม.6 เรื่องให้ข้าราชการตำรวจไปปฏิบัติราชการ โดยให้ข้าราชการในสังกัด ตม.จว.สงขลา จำนวน 12 นาย มาปฏิบัติราชการที่ศูนย์ปฏิบัติการ กองบังคับการตรวจคนเข้าเมือง 6 โดยขาดจากต้นสังกัดเดิมจนกว่าจะมีคำสั่งเปลี่ยนแปลง ทั้งนี้ตั้งแต่วันที่ 10 ม.ค. 63 โดยให้ไปรายงานตัวที่ศูนย์ปฏิบัติการ กองบังคับการตรวจคนเข้าเมือง 6 ภายในเวลา 10.00 น. ของวันที่ 11 ม.ค. 63 ประกอบด้วยระดับรองผู้กำกับการ ตม.จว.สงขลา 1 นาย สว.ตม.จว.สงขลา 1 นาย รอง สว.ตม.จว.สงขลา 4 นาย และผบ.หมู่ ตม.จว.สงขลา 6 นาย ส่วน พ.ต.อ.ชลิต โชคอมรพานิช ผกก.ตม.จว.สงขลา มีคำสั่งของ สตม. ที่ 0029.112 / 077 ลงวันที่ 10 ม.ค. 63 ลงชื่อโดย พล.ต.ท.สมพงษ์ ชิงดวง ผบช.สตม. ให้ปฏิบัติราชการที่ ศปก.สตม. โดยมอบหมายให้ พ.ต.อ.มานะ นาคทั่ง รอง ผบก.ตม.6 รักษาราชการแทนในตำแหน่ง ผกก.ตม.จว.สงขลา บก.ตม.6 ตั้งแต่วันที่ 11 ม.ค.63 เป็นต้นไปในส่วนของการค้นหาชาวโรฮีนจา ที่คาดว่ายังคงหลบหนีอยู่ตามแนวป่าชายแดน พล.ต.ต.พีรวัส ผบก.ตม.6 ได้มีคำสั่งให้เจ้าหน้าที่ตำรวจตรวจคนเข้าเมือง ร่วมกับหน่วยงานอื่นๆ ที่เกี่ยวข้อง ช่วยกันติดตาม และฝากถึงประชาชนในพื้นที่ ให้ช่วยกันเป็นหูเป็นตาหรือแจ้งเบาะแสแก่เจ้าหน้าที่ หากพบเห็น.
ผบช.สตม.สั่งเด้ง ผกก.ตม.สงขลา ไป ศปก.สตม. ขณะที่ ส่วน ผบก.ตม.6 เซ็นสั่ง ตร. 12 นายไป บก.ตม.6 เซ่นพิษโรฮีนจาหนีศูนย์กักตัว อ.สะเดา ล่าสุดรวบตัวโรฮีนจาเพิ่มอีก 2 คน รวม 4 คน ยังหนีไปได้ 15 คน
โรฮีนจาหลบหนี,หนีศูนย์กักกัน,เด้งตำรวจ,เด้ง ผกก.ตม.สงขลา,ย้ายตำรวจ12 นาย,บก.ตม.6,สงขลา,ข่าวทั่วไป